Padtoets: Sorento, die perfekte middelweg  Foto: Verskaf Baie mense dink aan brandstofvretende geharde 4×4’s as dit kom by ŉ volgrootte sportnutsvoertuig. Selfs ek neig in daai rigting. Maar Kia het ŉ vraag beantwoord wat ek nog nooit gevra het nie. Wil almal altyd ŉ geharde 4×4-ryding hê? Beslis nie. Daar is tog mense wat tevrede is met ŉ voorwielaangedrewe sportnuts met ŉ lekker sterk dieselenjin en outomatiese ratkas. Dís die Sorento. Die ontwerp is regtig mooi. Dit bly getrou aan Kia se huidige ontwerpstyl. Die proporsies is vir my ook mooi. Die binneruim is wel waar die Sorento vir my uitblink. Daar is sitplek vir sewe, met indrukwekkende beenruimte in die tweede ry. Daar kan selfs volwassenes in die derde ry pas. Kia gebruik lekker sagte materiale van ŉ goeie gehalte en die pakket as ŉ eenheid is uiters gemaklik. Foto: Verskaf Bougehalte beïndruk ook. Die binneruim is gelaai met luukshede. Daar is dubbelsone klimaatbeheer, outomatiese ligte en ruitveërs, spoedbeheer en ŉ inligtingstelsel met CarPlay en Android Auto met goeie klank. Ons is met die Sorento wildtuin toe, en die stil kajuit verbaas, al ry ŉ mens op ŉ ondeunde grondpad. Die Sorento maak gebruik van Kia se indrukwekkende 2.2 CRDi-viersilinderturbodieselenjin. Dié enjin bied 147 kW en 440 Nm. Lekker sterk. Wat die pakket nou verder verbeter is die feit dat Kia nou ŉ 8-spoed outo gebruik. Die ratkas wissel seepglad deur die ratte, soveel so dat al hoe jy weet hy wissel ratte is as jy die toereteller dophou. 100 km/h van stilstand af is beskikbaar in 9,4 sekondes. Die Sorento sal ook aanhou draf tot ŉ indrukwekkende 203 km/h. Sy troefkaart is wel dat hy ŉ gemiddelde brandstofverbruiksyfer van 7,0 ℓ/ 100 km werklik kan behaal – puik vir dié grootte voertuig. Foto: Verskaf Ritgehalte in die Sorento is uit die boonste rakke. Al ry hy op groot 18”-wiele het die bande steeds ŉ behoorlike profiel wat die sagte rit help. Die vering is goed gekalibreer en al ry die Sorento lekker sag is daar nie regtig enige bakrol om oor te kla nie. Die sagte vering en lekker bande bied ŉ sportnuts wat ŉ grondpad met gemak kan aandurf sonder om die passasiers ongemaklik te skud. Padhouvermoë is in die kol vir dié grootte sportnutsvoertuig. Indien mens na ŉ volgrootte sportnutsvoertuig wil kyk wat nié ŉ leerraam met laestrek 4×4 het nie, is die Sorento die beste waarde-vir-geld-aanbieding. Daar is ander, maar hulle is almal in die premie-luukse spasie, soos BMW se X5 en so meer. Die reeks lyk só: Die reeks word gedek deur ŉ 5 jaar/ onbeperkte km waarborg en 5 jaar/ 100 000 km diensplan. Die kompetisie lyk só: 7 jaar/ 200 000 km dryfstelselwaarborg 5 jaar/ 90 000 km diensplan Die Sorento het slegs een direkte mededinger – dis die Hyundai Santa Fe. ŉ Mens kan nie regtig die Sorento met BMW se X5 of Volkswagen se Touareg vergelyk nie want daai karre kos almal by R1m. ŉ Mens kan ook nie die Sorento met die Toyota Fortuner, Ford Everest of Mitsubishi Pajero Sport vergelyk nie want daai is almal leerraam-voertuie met soliede dryfaste agter en bied ŉ heeltemal ander bestuurervaring.